蔡戡
病中纪事
我生天地间，甲子倏一周。
岁与命相近，灾釁非人谋。
抱病卧漳浦，荏苒久不瘳。
伛偻腰欲折，偃仰筋如抽。
痛楚彻心膂，呻吟损咽喉。
浃背汗淋沥，环膝寒飕飗。
晨兴服絺綌，夜卧重衾裯。
垢腻生虮虱，爬搔变疮疣。
寝食殆俱废，起处宁自由。
跬步远千里，窘局如拘囚。
艾火既妄灼，药剂还轻投。
以此千金躯，寄命庸医流。
展转几十旬，初夏俄清秋。
去死一间耳，自叹如浮沤。
有身即有患，无生乃无忧。
彭殇齐寿矢，蝼蚁同王侯。
四大非我有，外物何劳求。
委心以待尽，死生任浮休。